范成大
刺濆淖
峡江饶暗石，水状日千变。
不愁滩泷来，但畏濆淖见。
人言盘涡耳，夷险顾有间。
仍于非时作，未可一理贯。
安行方熨縠，无事忽翻练。
突如汤鼎沸，翕作茶磨旋。
势迫中成洼，怒霁外始晕。
已定稍安慰，儵作更惊眩。
漂漂浮沫起，疑有潜鲸噀。
勃勃骇浪腾，复恐蛰鳌拚。
篙师瞪褫魄，滩户呀雨汗。
逡巡怯大敌，勇往决鏖战。
幸免与斋入，还忧似蓬转。
惊呼招竿折，奔救竹笮断。
九死船头争，万苦石上牵。
旁观兢薄冰，撇过捷飞电。
前余叱双来，山险固尝偏。
今者击橶誓，岂复惮波面。
澎澎三峡长，澎澎一苇乱。
既微掬指忙，又匪科头慢。
天子赐之履，江神敢吾玩？
但催叠鼓轰，往助双橹健。